SKRIFTLIG FORESPØRGSEL E-1911/02

af Esko Seppänen (GUE/NGL) til Kommissionen

(2. juli 2002)

Om: Kommissionsmedlemmernes fordele

I sit svar på min forespørgsel P-1197/02(1) henviste medlem af Kommissionen, Neil Kinnock, til besvarelse af tidligere skriftlige spørgsmål, men disse var ikke tilstrækkeligt præcist svar på mit spørgsmål. Det jeg spørger om er, om medlemmerne af Kommissionen i medfør af artikel 41 og 50 i vedtægten for tjenestemænd får udbetalt ventepenge således, at medlemmet inden det når pensionsalderen i de første tre måneder kan modtage et beløb svarende til grundlønnen, og derefter 85 % af grundlønnen fra den fjerde til den sjette måned, 70 % i fem år og til sidst 60 % indtil pensionsalderen nås (således, at de år, hvor der er udbetalt ventepenge, tælles fuldt med til optjening af pension)? Hvordan kan dette være foreneligt med den aldersbaserede beregningsmetode, ifølge hvilken modtageren af ventepenge som 50-årig får 63 % af grundlønnen og derefter 1,5 % procentpoint mere hvert år indtil det fyldte 59. år? Betales der national skat eller EU-skat af ventepengene? Betaler kommissionsmedlemmerne skat til EU af deres pension uafhængigt af, hvilket land de er bosat i?

(1) EFT C 301 E af 5.12.2002, s. 102.

Svar afgivet på Kommissionens vegne af Neil Kinnock

(27. august 2002)

Den formodning, som det ærede medlem giver udtryk for i sit spørgsmål, er ikke korrekt: retsgrundlaget for kommissionsmedlemmernes løn er ikke vedtægten for tjenestemænd, men forordning nr. 422/67/EØF(1), således som Kommissionen allerede har forklaret i sit svar på det ærede medlems foregående spørgsmål om samme emne(2).

Overgangsgodtgørelse og pension er specifikt omhandlet i artikel 7, 8 og 9 i forordning nr. 422/67/EØF:

Artikel 7

1. Tidligere medlemmer af Kommissionen og Domstolen modtager i tre år fra den første dag i den måned, der følger efter deres fratræden fra tjenesten, en månedlig overgangsgodtgørelse, som fastsættes efter nedenstående regler:

- 40 % af den grundløn, som det pågældende medlem oppebar ved sin fratræden fra tjenesten, hvis tjenesteperioden har været under to år

- 45 % af denne grundløn, hvis nævnte periode har været over to år, men under tre år

- 50 % af denne grundløn, hvis nævnte periode har været over tre år, men under fem år

- 55 % af denne grundløn, hvis nævnte periode har været over fem år, men under ti år

- 60 % af denne grundløn, hvis nævnte periode har været over ti år, men under femten år

- 65 % af denne grundløn i andre tilfælde.

2. Retten til overgangsgodtgørelse bortfalder, hvis det tidligere medlem af Kommissionen eller Domstolen får overdraget et nyt hverv i en af Fællesskabets institutioner, eller ved det tidligere medlems død. I tilfælde af overtagelse af et nyt hverv udbetales godtgørelsen indtil tiltrædelsestidspunktet; ved dødsfald udbetales godtgørelsen sidste gang for den måned, i hvilken dødsfaldet er indtrådt.

3. Hvis den pågældende i denne periode på 3 år udøver nye hverv, vil det månedlige bruttovederlag, dvs. før skattefradrag, som han oppebærer i sit nye hverv, blive fratrukket den i stk. 1 anførte godtgørelse, i det omfang det nævnte vederlag sammen med denne godtgørelse overstiger de beløb, før

fradrag af skat, som den pågældende oppebar som medlem af Kommissionen eller Domstolen i henhold til artiklerne 2, 3 og 4, stk. 1. Ved fastsættelsen af vederlaget for det nye hverv skal de enkelte dele af det samlede vederlag tages i betragtning med undtagelse af godtgørelse af udgifter.

4. Medlemmet af Kommissionen eller Domstolen giver ved sin fratræden fra tjenesten og derefter den 1. januar hvert år og i øvrigt ved hver ændring af sin økonomiske stilling formanden for den institution, det pågældende medlem tilhørte, opgørelse over de samlede vederlag, han oppebærer ved sin virksomhed, med undtagelse af godtgørelse af udgifter.

Opgørelsen afgives på tro og love og er fortrolig. De oplysninger, der er anført i opgørelsen, må kun anvendes til de i denne forordning angivne formål og må ikke videregives til tredjemand.

5. I den i stk. 1 nævnte periode på tre år har det tidligere medlem af Kommissionen eller Domstolen ret til de familietillæg, der er fastsat i artikel 3.

Artikel 8

1. Efter tjenesteperiodens ophør har medlemmerne af Kommissionen og Domstolen ret til en pension, der udbetales fra det fyldte 65. år.

2. De kan dog ansøge om at oppebære denne pension fra det fyldte 60. år.

I så fald nedsættes pensionen i overensstemmelse med en koefficient efter følgende tabel:

- 60 år: 0,70

- 61 år: 0,75

- 62 år: 0,80

- 63 år: 0,87

- 64 år: 0,95.

Artikel 9

Pensionen udgør for hvert fulde tjenesteår 4,50 % af den sidst oppebårne grundløn og for hver fulde måned 1/12 af dette beløb. Den maksimale pension udgør 70 % af den sidst oppebårne grundløn.

Overgangsgodtgørelse og pension er fritaget for national beskatning, men der betales skat heraf til EU(3). Der skal betales EU-skat, uanset i hvilket land det tidligere medlem er bosat.

(1) Rådets forordning nr. 422/67/EØF, nr. 5/67/Euratom af 25. juli 1967 om lønningsregulativ for Kommissionens formand og medlemmer og for Domstolens præsident, dommere, generaladvokater og justitssekretær, EFT L 187 af 8.8.1967, som ændret.

(2) Skriftlig forespørgsel P-1197/02, EFT C 301 E af 5.12.2002, s. 102.

(3) Protokollen vedrørende De Europæiske Fællesskabers privilegier og immuniteter undertegnet i Bruxelles den 8. april 1965, knyttet som bilag til traktaten, Rådets forordning (Euratom, EKSF, EØF) nr. 549/69 af 25. marts 1969 (artikel 2, litra b)) og Rådets forordning (EØF, Euratom, EKSF) nr. 260/68).